  Виталий Пронин ДУННЕЫН Секыт вакыт Украиналэн экономикаез куашкан калэ вуэмын, гривналэн дуныз ар ӵоже усиз 4 поллы. Магазинъёсын кузь черодъёс кылдыло, одӥг кие трос сиён-юон вузаны лэземын ӧвӧл. Магазинъёслэн кеносъёссы бушесь. Калык кышкатэ выль майдан ӝутонэн. Кытын но отын митингъёс ортчыло ни. Валютая калыккуспо фонд Украиналы уксё сётыны уг дырты - таин соглаш луыны кулэ фондэ пырись 188 кун. Украиналэн Нацбанкез та пумысен шыпыт улэ ай. Премьер-министр А. Яценюк янгыше уськытӥз валюталэн шудэмез вылын пайда поттӥсь спекулянтъёсты. РОССИЫН Гуртоослы уксё висъямын Правительстволэн Тӧроез Дмитрий Медведев та нуналъёсы пуктӥз: гурт удыслы висъяно 35 миллиард 730 миллион 900 сюрс манет. Гуртоослы та юрттэт вуоз АПК удысэз азинтонъя 2013-тӥ-2020-тӥ аръёслы чаклам программаез быдэстон улсын. Коньдон висъяськоз бакча сиён будэтонэн, пудо вордонэн вырись хозяйствоослы - вакчи дырлы басьтэм кредитъёссыя процентъёссылэсь оглюкетсэ пытсаны. Со сяна, уксё келямын луоз фермер хозяйствоослы но. УДМУРТИЫН Эскеры грамотадэ! Тодмо луиз Бадӟым удмурт диктантэз гожтон нунал: анай кылмес гажасьёс грамотазэс эскерыны быгатозы 18-тӥ апреле. Ужрад ортчоз Удмурт кун университетын - удмурт филология факультетлэн одӥгаз аудиторияз. Кутскоз 15 часын. «Мынам Удмуртие» телерадиокомпания пыр радъямын луоз меӵак эфир: озьы диктантэз кылзыны но гожтыны луонлык усьтӥськоз пӧртэм ёросъёсын улӥсьёслы но. Гожтэм диктантъёсты эскерон радъяськоз 2 арня ӵоже - ужъёстэс ыстоно таӵе адресъя: Иж, Песочной урам, 9 номеро юрт (конверт вылэ гожтэ «Бадӟым удмурт диктант»). Туэ удмурт диктантлэсь текстсэ дасян оскемын Удмуртиысь дано журналистлы, «Удмуртия» издательствоысь валтӥсь редакторлы Георгий Грязевлы. Елена Никитина Теги: БУД гуртудыс  